ניקולא פפה

**ניקולא פפה** (בצרפתית: **Nicolas Pépé;** נולד ב-29 במאי 1995 במאנט-לה-ז'ולי שבצרפת) הוא כדורגלן המשחק בעמדת הקיצוני בקבוצת ויאריאל מהלה ליגה ובנבחרת חוף השנהב.

## קריירת מועדונים
### קריירה מוקדמת
פפה נולד במאנט-לה-ז'ולי, איל-דה-פראנס, וגדל ברובע התשעה-עשר של פריז.

במקור, החל את הקריירה שלו כשוער בסוליטייר פריז עד גיל 14 אז הוסט לעמדת הקשר הקיצוני. בשנת 2012, כאשר אביו, קלסטין, סוהר בתפקידו, הועבר לפואטייה, פפה החל את הקריירה שלו כשחקן קיצוני בקבוצה המקומית, Stade Poitevin FC, בליגה החמישית והחובבנית בצרפת.

### אנז'ה
ב-2013 חתם פפה באנז'ה, בעונתו הראשונה כשחקן המועדון שיחק בקבוצת המילואים, אנז'ה ב'.

את הופעת הבכורה המקצועית שלו ערך בסיבוב השני של גביע הליגה הצרפתי בהפסד 2–1 לארל ב-26 באוגוסט 2014, פפה עלה כמחליף בדקה ה-73. ההופעה הראשונה שלו במסגרת הליגה, ליגת המשנה הצרפתית, הייתה ב-21 בנובמבר 2014, בתיקו 1-1 נגד אז'אקסיו.

בעונת 2015/2016 הושאל פפה לאורליאנס מהליגה השלישית וסייע לה לעלות לליגה השנייה.

בעונת 2016/2017 פפה חזר לאנז'ה עת שיחקה בליג 1 עמה סיים במקום ה-12. כמו כן, הגיע עם הקבוצה לגמר גביע הליגה שם פתח בהרכב קבוצתו בהפסד 0–1 לפריז סן-ז'רמן.

### ליל
ב-21 ביוני 2017 חתם פפה בליל על חוזה לחמש שנים תמורת דמי העברה מקסימליים של 10 מיליון יורו. מי שלחץ להחתימו היה מאמן ליל, מרסלו בייאלסה. פפה תיאר את בייאלסה כ"מיוחד" "וכ-"מאמן נהדר".

בליל החל פפה את העונה כחלוץ לאחר שהוסב לשחק בתפקיד זה תחת בייאלסה, אך בהמשך העונה, כשמונה כריסטוף גאלטייר למאמן הקבוצה במקומו של בייאלסה, הוסט חזרה לשחק בכנף. במהלך העונה היה פפה שחקן הרכב קבוע כשהוא מחסיר רק שני משחקים בכל העונה. פפה הבקיע 13 שערים בעונתו הראשונה בקבוצה.

ב-15 בספטמבר 2018, במהלך עונת 2018/2019, כבש פפה שלושער, בניצחון קבוצתו 2–3 על אמיין. ב-14 באפריל 2019, כבש שער וסיפק שני בישולים בניצחון הביתי 1–5 על פריז סן ז'רמן. הוא סיים את עונתו השנייה במועדון עם 22 שערים, שני רק לקיליאן אמבפה, ועם 11 בישולים ונבחר בהרכב העונה של הליגה.

### ארסנל
ב-1 באוגוסט 2019, הוכרז כי פפה הצטרף לארסנל מהפרמייר ליג בסכום שיא מועדון של 79 מיליון אירו (72 מיליון ליש"ט), (כשהשיא הקודם עמד על 62 מיליון יורו ששולם עבור פייר אמריק אובאמיאנג). עם חתימתו, קיבל את החולצה מספר 19.

פפה ערך את הופעת הבכורה שלו בארסנל בניצחון 0–1 על ניוקאסל יונייטד ב-11 באוגוסט, כשעלה כמחליף בדקה ה-71. המשחק הראשון בו פתח בהרכב הגיע שבועיים לאחר מכן בהפסד 3–1 לליברפול, פפה השלים במשחק 90 דקות.

ב-29 בספטמבר כבש את שערו הראשון במועדון בניצחון הביתי 3:2 על אסטון וילה. את השער הוא כבש בפנדל והשווה את התוצאה ל-1-1.

ב-24 באוקטובר, פפה כבש את שעריו האירופיים הראשונים בניצחון קבוצתו במסגרת הליגה האירופית, 2-3 על ויטוריה דה גימארייש, שני השערים הגיעו מבעיטות חופשיות, הראשונה בדקה ה-80 ממרחק של 25 מטר, והשנייה, בשניות הסיום ממרחק דומה.

### ניס
ב-25 באוגוסט 2022 הושאל פפה לניס לעונה אחת. ב-31 באוגוסט כבש שער בכורה בניצחון 1-2 על ליל. במדי הקבוצה כבש 8 שערים ב-28 הופעות בכל המסגרות.

### טרזבונספור
בספטמבר 2023 חתם פפה בטרבזונספור לעונה אחת.

### ויאריאל
ב-5 באוגוסט 2024, חתם פפה בויאריאל לשנתיים בהעברה חופשית.

## קריירה בינלאומית
פפה נולד בצרפת להורים ממוצא חוף השנהבי. הוא קיבל זימון לנבחרת הלאומית של חוף השנהב בנובמבר 2016, אך לא שותף במשחק נבחרתו מול נבחרת מרוקו במסגרת מוקדמות מונדיאל 2018. את הופעת הבכורה שלו ערך שלושה ימים לאחר מכן, ב-15 בנובמבר במשחק ידידות מול הנבחרת המייצגת את המדינה בה נולד, צרפת. פפה נכנס כמחליף בדקות הסיום.

פפה זומן לסגל הנבחרת לקראת אליפות אפריקה 2017 בגבון, אך לא שותף כיוון שנבחרתו הודחה בשלב הראשון של התחרות.

ב-24 במרץ 2018, במשחק ידידות מול טוגו, הבקיע פפה את שעריו הבינלאומיים הראשונים בתיקו 2–2. שלושה ימים לאחר מכן, כבש שער נוסף בניצחון 1–2 על נבחרת מולדובה.

נכלל בסגל נבחרת חוף השנהב לטורניר גביע אפריקה לאומות 2023.

## תארים
### קבוצתיים
#### [[ארסנל]]
* הגביע האנגלי: 2019/2020

### אישיים
* הרכב העונה בליגה הצרפתית: 2018/2019
* שחקן העונה של ליל: 2018/2019

## קישורים חיצוניים

## הערות שוליים

קטגוריה:כדורגלנים מחוף השנהב
קטגוריה:קשרי כדורגל מחוף השנהב
קטגוריה:כדורגלני נבחרת חוף השנהב
קטגוריה:כדורגלני אנז'ה
קטגוריה:כדורגלני אורליאן
קטגוריה:כדורגלני ליל
קטגוריה:כדורגלני ארסנל
קטגוריה:כדורגלני ניס
קטגוריה:כדורגלני טרבזונספור
קטגוריה:כדורגלני גביע אפריקה לאומות 2017
קטגוריה:כדורגלני גביע אפריקה לאומות 2019
קטגוריה:כדורגלני גביע אפריקה לאומות 2021
קטגוריה:כדורגלני גביע אפריקה לאומות 2023
קטגוריה:איבוארים שנולדו ב-1995
קטגוריה:צרפתים שנולדו ב-1995